CELEX: 
Language: hr
Date: 2019-10-15 00:00:00
Title: DELEGIRANA UREDBA KOMISIJE (EU) …/... o izmjeni Priloga II. Uredbi (EU) br. 515/2014 Europskog parlamenta i Vijeća o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) br. 515/2014 Europskog parlamenta i Vijeća
                  1
                o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza Komisija se ovlašćuje za donošenje delegiranih akata u skladu s uvjetima utvrđenima u članku 17. te uredbe.  
            
            
               Konkretno, člankom 7. stavkom 2. Uredbe (EU) br. 515/2014 Komisija se ovlašćuje za donošenje delegiranih akata radi revizije posebnih djelovanja navedenih u Prilogu II. toj uredbi, ako to smatra potrebnim, uključujući u kontekstu preispitivanja u sredini razdoblja.
            
            
               Dinamična priroda migracijskih tokova zahtijeva fleksibilan zajednički pristup kojim se na primjeren način odgovara na razvoj politika i potrebe za financiranjem EU-a i njegovih država članica, osobito onih koje se stalno suočavaju s velikim i nerazmjernim migracijskim pritiskom na svojim vanjskim granicama. 
            
            
               U tom kontekstu Fond za unutarnju sigurnost, a osobito instrument za vanjske granice i vize, trebao bi moći pružiti odgovarajuću financijsku potporu za mjere nadzora granice, uključujući provedbu politika EU-a kao što je pristup putem žarišnih točaka, kako je navedeno u Europskom migracijskom programu koji je Europska komisija predstavila 13. svibnja 2015.
                  2
               , a Europsko vijeće prihvatilo 25. i 26. lipnja 2015.
                  3
                
            
            
               U kontekstu preispitivanja nacionalnih programa u sredini razdoblja provedenog u okviru članka 15. Uredbe (EU) br. 514/2014 i uzimajući u obzir prethodno istaknute prioritete politika EU-a, utvrđene su dodatne potrebe za financiranjem aktivnosti nadzora granice, osobito u državama članicama koje su suočene s velikim i nerazmjernim migracijskim pritiskom na vanjskim granicama. 
            
            
               Potreba za podupiranjem takvih napora ponovljena je u zaključcima Europskog vijeća od 28. lipnja 2018. kojima se poziva na povećanu suradnju s trećim zemljama u cilju jačanja njihovih kapaciteta za upravljanje granicama.
            
            
               Na takve potrebe za financiranjem trebalo bi što je moguće bolje odgovoriti uz upotrebu najprikladnijeg instrumenta za financiranje.
            
            
               U tom pogledu, uzimajući u obzir posebnosti povezanih potreba za financiranjem, dodatno financiranje nacionalnih programa država članica s pomoću ključa raspodjele koji je upotrijebljen za raspodjelu osnovnih dodijeljenih sredstava svake države članice nije prikladan instrument jer se njime ne bi omogućilo ciljano usmjeravanje na utvrđene potrebe onih država članica koje su suočene s velikim i nerazmjernim migracijskim pritiskom i osiguravaju nadzor vanjskih granica EU-a.
            
            
               Ni uporaba pomoći za hitne slučajeve nije odgovarajuća opcija jer ona u načelu služi za vrlo specifične okolnosti, odnosno hitnu situaciju kako je definirana u članku 2. točki (f) Uredbe (EU) br. 515/2014. Osim toga, u okviru pomoći za hitne slučajeve sredstva se osiguravaju u skladu s projektnim pristupom i za kratko razdoblje (u pravilu najviše 12 mjeseci), što je u suprotnosti s višegodišnjom perspektivom financiranja iz nacionalnog programa. 
            
            
               S obzirom na prethodno navedeno, takvo dodatno financiranje kroz posebna djelovanja u okviru nacionalnih programa (podijeljeno upravljanje) najprimjereniji je način jer omogućuje fleksibilnije prilagođavanje dinamici i posebnostima određene situacije te osigurava prilagođeni pristup za potporu posebnoj aktivnosti u predmetnoj državi članici u okviru Fonda za unutarnju sigurnost, odnosno njegove sastavnice za granice i vize. 
            
            
               Na popisu iz Priloga II. Uredbi (EU) br. 515/2014 trenutačno se nalaze dva posebna djelovanja. Jedno od njih zajedničko je djelovanje barem dviju država članica i odnosi se na konzularnu suradnju, a drugo se odnosi na kupnju prijevoznih sredstava i opreme za rad koji se stavljaju na raspolaganje Agenciji za europsku graničnu i obalnu stražu u slučaju zajedničkih operacija.
            
            
               Budući da u okviru postojećih posebnih djelovanja nije moguće poduprijeti vrstu aktivnosti utvrđenih u okviru preispitivanja u sredini razdoblja, potrebno je u odgovarajući prilog Uredbi (EU) br. 515/2014 uvrstiti novo posebno djelovanje. Tim posebnim djelovanjem pridonijelo bi se jačanju aktivnosti nadzora granice (uključujući granične kontrole, prvi prihvat i zaštitu državne granice) te provedbi pristupa putem žarišnih točaka, čime bi se poduprlo integrirano upravljanje granicama i osigurala učinkovita kontrola i zaštita vanjskih granica Unije. 
            
            
               Osim toga, u okviru takve izmjene popisa posebnih djelovanja radi odgovora na te posebne potrebe država članica, kako je predviđeno pravnom osnovom instrumenta za financijsku potporu u području vanjskih granica i viza, dijela Fonda za unutarnju sigurnost, pruža se prilika i za povećanje dodane vrijednosti EU-a u kontekstu upravljanja migracijskim tokovima.
            
            
            
               2.SAVJETOVANJA PRIJE DONOŠENJA AKTA
            
            
               U skladu s pravilima za bolju izradu zakonodavstva i u skladu s uvodnom izjavom 40. Uredbe (EU) br. 515/2014 Komisija bi pri pripremi delegiranih akata trebala provesti odgovarajuća savjetovanja, uključujući i ona na razini stručnjaka. Takvo je savjetovanje održano pisanim postupkom od 7. do 24. lipnja 2019. 
            
            
               Primjedbe stručnjaka iz država članica propisno su uzete u obzir pri sastavljanju ove Delegirane uredbe Komisije.
            
         
         
            
               U skladu s pravilima za bolju izradu zakonodavstva mehanizam povratnih informacija pokrenut je nakon savjetovanja među službama. Razdoblje za dostavljanje povratnih informacija završilo je 26. kolovoza 2019. Nisu zaprimljene nikakve primjedbe.
            
            
            
               3.PRAVNI ELEMENTI DELEGIRANOG AKTA
            
            
               Člankom 7. stavkom 2. Uredbe (EU) br. 515/2014 Komisija se ovlašćuje za donošenje delegiranih akata radi izmjene Priloga II. toj uredbi kojim je utvrđen popis posebnih djelovanja.
            
            
               Člankom 17. Uredbe (EU) br. 515/2014 utvrđuje se izvršavanje ovlasti, a posebno uvjeti pod kojima se Komisiji dodjeljuje ovlast za donošenje delegiranih akata.
            
            
            
               DELEGIRANA UREDBA KOMISIJE (EU) …/...
            
            
               оd 15.10.2019.
            
            
               o izmjeni Priloga II. Uredbi (EU) br. 515/2014 Europskog parlamenta i Vijeća o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza  
               
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ
                  4
               , a posebno njezin članak 7. stavak 2.,
            
            
               budući da:
            
            
               (1)U kontekstu preispitivanja u sredini razdoblja iz članka 15. Uredbe (EU) br. 514/2014 Europskog parlamenta i Vijeća
                  5
                u području upravljanja granicama utvrđene su dodatne potrebe za financiranjem država članica. 
            
            
               (2)U preispitivanju u sredini razdoblja utvrđena je potreba za pružanjem odgovarajuće financijske potpore za aktivnosti nadzora granice, osobito u žarišnim područjima kako su definirana u članku 2. točki 10. Uredbe (EU) br. 2016/1624
                  6
                te u drugim graničnim područjima koja se suočavaju sa sličnim postojećim ili potencijalnim velikim i nerazmjernim migracijskim pritiskom. 
            
            
               (3)U Prilogu II. Uredbi (EU) br. 515/2014 za primanje dodatnih sredstava državama članicama nude se dva posebna djelovanja.
            
            
               (4)Financiranje djelovanja radi jačanja kapaciteta za nadzor granice i provedbe pristupa putem žarišnih točaka ili sličnog pristupa ne može se primjereno usmjeriti s pomoću postojećeg popisa posebnih djelovanja. Stoga je izmjena tog popisa najbolji način da se zadovolje potrebe utvrđene u okviru ciljeva Fonda za unutarnju sigurnost u području granica i viza.
            
            
               (5)Dodavanjem novog posebnog djelovanja u Prilog II. Uredbi (EU) br. 515/2014 pridonijet će se učinkovitom nadzoru vanjskih granica Unije. To je u skladu s posebnim ciljem te uredbe kako je naveden u članku 3. stavku 2. točki (b) – podupiranje integriranog upravljanja granicama, čime se olakšava pristup međunarodnoj zaštiti onima kojima je potrebna.
            
            
               (6)Dodavanjem novog posebnog djelovanja koje odražava nedavni razvoj politike i potrebe za financiranjem država članica ostvarit će se znatna dodana vrijednost jer će ono pridonijeti ublažavanju pritiska na one najviše pogođene migracijskim tokovima i tokovima azila te tako i na Uniju u cjelini.
            
            
               (7)Kako bi se omogućila brza primjena tog posebnog djelovanja s obzirom na utvrđene hitne potrebe za financiranjem, ova bi Uredba trebala stupiti na snagu sljedećeg dana od dana objave u Službenom listu Europske unije.
            
         
         
            
               (8)Uredbu (EU) br. 515/2014 trebalo bi stoga na odgovarajući način izmijeniti, 
            
            
               DONIJELA JE OVU UREDBU:
            
            
               Članak 1.
            
            
               U Prilogu II. Uredbi (EU) br. 515/2014 dodaje se sljedeća točka 3.:
            
            
               „3. Aktivnosti nadzora granice, kao što su granične kontrole i mjere za zaštitu državne granice u područjima koja se suočavaju s postojećim ili potencijalnim velikim i nerazmjernim migracijskim pritiskom ili oboje, uključujući  aktivnosti povezane s uspostavom, razvojem i vođenjem žarišnih područja, kako su definirana u članku 2. točki 10. Uredbe (EU) br. 2016/1624
                  7
                te prema potrebi potpora aktivnostima upravljanja granicama u trećim zemljama.”
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            
            
               Sastavljeno u Bruxellesu 15.10.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ (SL L 150, 20.5.2014., str. 143.).
               
               
                  
                     (2)
                  
                        COM(2015) 240 final
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        SL L 150, 20.5.2014., str. 143.
               
               
                  
                     (5)
                  
                        Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 150, 20.5.2014., str. 112.).
               
               
                  
                     (6)
                  
                        Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL L 251, 16.9.2016., str. 1.).
               
               
                  
                     (7)
                  
                        Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL L 251, 16.9.2016., str. 1.).